Imtella' Awwissu 16, 2021 - Aġġornata 17 Ta' Awwissu, 2021 9:35am Rapport: Massimo Axisa L-MSPCA ressqet ħames proposti, li jekk implimentati, għandhom inaqqsu l-ammont ta' klieb u qtates jiġru barra, dawk magħrufa bħala 'strays'. Fost dawn qed tiġi proposta kampanja ta' tiswija madwar il-pajjiż kollu, flimkien ma' taxxi ogħla għal min jgħammar, ibigħ jew jixtri klieb u qtates – bil-għan li iktar nies ikunu mħeġġa jaddottaw, minflok jixtru. Jekk ma jiġux addottati, qalet l-MSPCA, se naslu f'sitwazzjoni ta' 'kill' xelters, fejn is-santwarji jkollhom joqtlu l-annimali li ma jsibux dar għalihom. Is-Soċjetà Maltija għall-Protezzjoni u l-Kura tal-Annimali, l-MSPCA, qed tressaq għadd ta' proposti sabiex jiġu evitati dawk li jissejħu 'kill' xelters. Althea Galea mill-MSPCA qalet ma' Television Malta li jekk ma tinstabx soluzzjoni biex jitnaqqsu l-ammont ta' klieb u qtates li hawn jiġru barra, is-santwarji, li fi kliemha bħalissa kollha jinsabu qrib li jkunu mimlija, ma jkollhomx għażla oħra li jibdew iraqqdu dawk l-annimali li ħadd ma jrid. Qalet li għalhekk wieħed għandu jaddotta u mhux jixtri kelb jew qattus. Dan sabiex titnaqqas il-pressjoni minn fuq is-santwarji tal-annimali. Tkellmet ukoll favur taxxa fuq il-bejgħ u x-xiri tal-klieb u qtates. Semmiet pajjiżi bħall-Olanda, li grazzi għal taxxi għoljin, min jixtieq kelb jew qattus irid bil-fors jirrikorri għall-addozzjoni. "L-Olanda m'għandhomx klieb jiġru barra, u x-xelters huma kważi vojta, waqt li jimbuttaw ħafna l-kunċett ta' 'addotta, tixtrix,' fejn ħafna nies bdew jaddottaw minflok jixtru, u l-Gvern għamel taxxa għolja għal min jixtri jew inkella jgħammar." Galea qalet ukoll li dawk li jgħammru l-klieb u l-qtates għandhom ukoll ikunu regolati, fejn kelba ma jkunx jista' jkollha l-frieħ iktar minn darbtejn. Qalet li l-frieħ kollha li jiġu prodotti b'dan il-mod għandhom jiġu reġistrati f'sit elettroniku tal-Gvern, sabiex dan ikollu statistika uffiċjali ta' kemm hawn klieb u qtates f'Malta. "Nirregolaw lill-breeders… nixtiequ li ningħaqdu mal-kennel clubs ta' Malta u nirregolaw ftit ir-regolamenti tal-'breeding'. Nixtiequ li l-ammont ta' boton li kelba jista' jkollha f'ħajjitha jitnaqqas minn sitta għal tnejn." Flimkien ma' dawn il-proposti, Galea qalet li l-MSPCA temmen f'kampanja ta' tiswija madwar il-pajjiż kollu, bil-għan li jitnaqqsu l-ammont ta' klieb u qtates li m'għandhomx saqaf fuq rashom. Flimkien ma' dan qalet li hemm bżonn li tiddaħħal fis-seħħ liġi li tara li l-qtates, bħall-klieb, ikunu ċċippjati, u li din il-liġi tiġi infurzata. Galea qalet li jekk ma jsirx dan kollu, fil-futur qrib se nimxu lejn sitwazzjoni fejn il-klieb u l-qtates ma jkunx hawn iktar spazju għalihom, u jispiċċaw jinqatlu. Temmet tgħid li din mhu se ssolvi xejn, u li l-kwistjoni għandha tiġi riżolta b'miżuri drastiċi li jidħlu fis-seħħ kemm jista' jkun malajr. Ara wkoll: Il-Kummissarju Bezzina ssejjaħ biex dawk li jgħammru l-annimali jiġu regolati u ntaxxati fuq il-bejgħ